આ અવાજ સાંભળતાં કુંભાર એકાએક ઝબકીને જાગી ઊઠ્યો. એણે ઊઠીને આસપાસ તપાસ કરી, પરંતુ કોઈપણ મનુષ્ય જોવા મળ્યું નહીં. આ મારો ગર્દભ બોલતો હશે એવો વ્હેમ ક્યાંથી આવે ? એથી એણે મનથી માન્યું કે, ‘એ તો મને ઊંઘમાં મિથ્યા ભણકારો થયો.’ બીજી રાત્રે પણ એવો જ બનાવ બન્યો. સુરોચને ખૂબ જ જોરથી એક જ ધારા ચલાવી. કુંભાર એકાંતમાં ઊભો રહી સાંભળવા લાગ્યો. તેણે જોયું કે આ મારો પ્રિય ગર્દભ મનુષ્યની વાણી બોલે છે. સુરોચનનું રટણ તેણે ધ્યાનથી સાંભળ્યું.